Къэрал дамыгъэ зратахэм КIыщ Мухьэдин яхэтщ
Москва дэт Театр Иным Бетховеным и цIэр зэрихьэу хэт пэшым гъуазджэм и лэжьакIуэ цIэрыIуэ куэдым иджыблагъэ щратыжащ къэрал дамыгъэхэмрэ щIыхьыцIэхэмрэ зэрыхуагъэфэщам щыхьэт техъуэ тхылъхэр.
ЯгъэлъэпIа сурэтыщIхэм, артистхэм, тхакIуэхэм, композиторхэм, нэгъуэщI цIыху цIэрыIуэхэми яхэтщ ди лъэпкъэгъу КIыщ Мухьэдин. Урысей Федерацэм щэнхабзэмкIэ и министр Мединский Владимир жиIащ «Урысей Федерацэм щIыхь зиIэ и сурэтыщI» цIэ лъапIэр Мухьэдин зэрыхуагъэфэщар икIи абы гуапэу ехъуэхъури и тхылъыр иритыжащ.
КIыщ Мухьэдин министрым фIыщIэ хуищIащ икIи къыхигъэщащ: «Сэ сышэрджэсу хамэ къэрал илъэс куэд хъуауэ сыщыпсэуми, псэкIэ Урысеймрэ си Къэбэрдей-Балъкъэрымрэ сащIыгъущ, псэупIэ схуэхъуа къэралым щысщI сурэтхэр щIэх-щIэхыурэ хэкум щызогъэлъагъуэ».
Министрымрэ зэIущIэм хэтахэмрэ фуршетым нэхъ гъунэгъуу щызэрыцIыхуащ, зэпсэлъащ.
МОСС Жаклин.
